REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/62-21

3. mart 2021. godine

B e o g r a d

Z A P I S N I K

PETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 3. MARTA 2021. GODINE

Sednica je počela u 14.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Nikola Vojinović, Maja Grbić, Milosav Milojević, Ivana Nikolić, Andrijana Pupovac, Bojan Torbica i Slavenko Unković.

Sednici Odbora su prisustvovali zamenici članova Odbora: Daniel Đivanović (zamenik Samira Tandira), Uglješa Marković (zamenik Milutina Mrkonjića), Veroljub Matić (zamenik Zorana Bojanića), Rajka Matović (zamenik Dejana Kesara), Snežana Petrović (zamenik Krste Janjuševića) i Ana Čarapić (zamenik Gorana Pekarskog).

Sednici nisu prisustvovali članovi Odbora: Arđend Bajrami, Nikola Kožović i Milan Urošević, niti njihovi zamenici.

Sednici je prisustvovao iz Ministarstva trgovine, turizma i telekomunikacija Miloš Cvetanović, državni sekretar.

Odbor je, jednoglasno (14 glasova ''za'') u skladu sa predlogom predsednika Odbora usvojio sledeći

**D n e v n i r e d :**

1. Razmatranje Predloga odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge, koji je podnela Vlada (broj 119-285/21 od 19. februara 2021. godine).

Pre prelaska na rad prema utvrđenom Dnevnom redu, Odbor je jednoglasno (14 glasova ''za'' ) usvojio zapisnik 4. sednice Odbora održane 26. januara 2021. godine.

Prva tačka dnevnog reda – **Predloga odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge, koji je podnela Vlada**

Predsednik Odbora Katarina Rakić, je navela da je u skladu sa Zakonom o elektronskim komunikacijama, propisano da predsednika, zamenika predsednika i članove Upravnog odbora Regulatorne agencije za elektronske komunikacije i poštanske usluge bira i razrešava Narodna skupština, na predlog Vlade, na osnovu sprovedenog javnog konkursa. Takođe, podsetila je da je Narodna skupština 3. marta 2016. godine donela Odluku o izboru predsednika, zamenika predsednika i članova Upravnog odbora Agencije. Imajući u vidu da članovima Upravnog odbora Agencije prestaje mandat istekom vremena na koje su izabrani, Ministarstvo trgovine, turizma i telekomunikacija je, u skladu sa članom 14. stav 1. Zakona o elektronskim komunikacijama, u roku od 180 dana pre isteka mandata članova Upravnog odbora, raspisalo javni konkurs za izbor predsednika, zamenika predsednika i članova Upravnog odbora Agencije.

Vlada je, po sprovedenom konkursu, utvrdila predlog kandidata za predsednika, zamenika predsednika i članove Upravnog odbora Agencije, radi dostavljanja Narodnoj skupštini na odlučivanje, saglasno članu 14. stav 5. Zakona o elektronskim komunikacijama.

Na početku izlaganja Dušan Cvetanović, državni sekretar Ministarstva trgovine, turizma i telekomunikacija podsetio je da kandidati za članove UO moraju pored visokog obrazovanja, imati istaknute rezultate iz oblasti telekomunikacija, poštanskog saobraćaja, ali i ekonomije i prava. Od pet predloženih kandidata četiri su već bila u UO Agencije, a prema zakonskoj regulativi jedan član može biti izabran najviše dva puta. Od pet kandidata tri člana UO Agencije moraju biti stručnjaci iz oblasti elektronskih komunikacija i jedan iz oblasti poštanskih usluga. Naveo je da su kandidati za predsednika UO Dragan Kovačević, za zamenika predsednika Petar Stijović i kandidati za članove su dr Vladimir Krstić, dr Slobodan Ristić i prof. dr Dejan Marković.

S obzirom da nije bilo prijavljenih za diskusiju članovi Odbora su se izjasnili o ovoj tački dnevnog reda.

Odbor za prostorno planiranje, saobraćaj, infrastrukturu i telekomunikacije je, jednoglasno (14 glasova ''za'') odlučio da prihvati predložen Predlog odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge, koji je podnela Vlada.

Za izvestioca na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 14.10 časova.

SEKRETAR ODBORA PREDSEDNIK ODBORA

Biljana Ilić Katarina Rakić